Dr Chlodwig het dr grösst Wärt druf gleit vom oströmische Kaiser, wo immer no dr nominell Oberherr vom Weste gsi isch, anerkennt z wärde. Das isch 508 bassiert, won en dr Kaiser Anastasios I. zum Ehrekonsul ernennt het. Me chas au nit ganz usschliesse, ass ihm quasi-kaiserligi Würde verleiht worde siige, wie s dr Bruno Krusch für möglig haltet. Dr Chlodwig und siini Nochfolger hai bewusst zentrali Elemänt vo dr spotrömische Verwaltig und Herrschaftsrepräsentation übernoh.